钦定古今图书集成/理学汇编/学行典/第273卷 > 《隐逸传序》宋·书
## 钦定古今图书集成/理学汇编/学行典/第273卷 > 《隐逸传序》宋·书

《易》曰：“天地闭，贤人隐。”又曰“遁世无闷”；又曰“高尚其事”；
又曰“幽人贞吉。”《论语》作者七人，表以逸民之称；又曰
“子路遇荷蓧丈人”，孔子曰：“隐者也。”又曰“贤者避地，其
次避言。”又曰“虞仲夷逸，隐居放言。”品目参差，称谓非
一，请试言之。夫隐之为言，迹不外见，道不可知之谓
也。若夫千载寂寥，圣人不出，则大贤自晦，降夷凡品，
止于全身远害，非必穴处岩栖。虽藏往得二，邻亚宗
极，而举世莫窥，万物不睹。若此人者，岂肯洗耳颍滨，
皦皦然显出俗之志乎？遁世避言，即贤人也。夫何适
非世，而有避世之因。固知义惟晦道，非曰藏身。至于
巢父之名，即是见称之号；号曰“裘公”，由有可传之迹。
此盖荷蓧之隐，而非贤人之隐也。贤人之隐，义深于
自晦；荷蓧之隐，事止于违人，论迹既殊，原心亦异也。
身与运闭，无可知之情；鸡黍宿宾，示高世之美。运闭
故隐，为隐之迹不见；违人故隐，用致隐者之目。身隐
故称隐者，道隐故曰贤人。或曰：隐者之异乎隐，既闻
其说，贤者之同于贤，未知所异。应之曰：“隐身之于晦
道，名同而义殊；贤人”之于贤者，事穷于亚圣，以此为
言，如或可辨。乃若高尚之与作者，三避之与幽人，及
逸民隐居，皆独往之称。虽复汉阴之氏不传，河上之
名不显，莫不激贪厉俗，秉自异之姿，犹负揭日月，鸣
建鼓而趋也。陈郡袁淑集古来无名高士以为《真隐
传》，格以斯谈，去真远矣。贤人在世，事不可诬。今为《隐
逸篇》，虚置贤隐之位，其馀夷心俗表者，盖逸而非隐
云。